### Beslutningstema

Der skal træffes beslutning om godkendelse til optagelse af kreditforeningslån, godkendelse af afledt lejeforhøjelse og beslutning om kommunal garantistillelse i forbindelse med ekstraordinære renoveringsarbejder i form af udskiftning af køkken i lejemålene [adresse] og 4,1-4,4, Skærbæk.

### Historik

Skærbæk Boligforening, afd. 5 består af 103 lejemål beliggende [adresse] 1-105, 109-127, 2-36 og [adresse] og 4,1-4,4, Skærbæk. Lejemålene på [adresse] fik udskiftet køkken i 2019, hvor der også blev godkendt låneoptagelse med kommunegaranti til finansiering heraf. I forbindelse med afholdelse af et ekstraordinært afdelingsmøde den 5. oktober 2022 blev køkkenprojektet på [adresse] enstemmigt vedtaget.

### Sagsfremstilling

Salus Boligadministration har på vegne af Skærbæk Boligforening, afd. 5 fremsendt projekt for udskiftning af køkkener i afdelingens 18 boliger beliggende [adresse] og 4,1-4,4, Skærbæk. Salus anmoder Kommunalbestyrelsen om godkendelse til optagelse af et 20-årigt kreditforeningslån på 1.304.000 kr., 100 % kommunegaranti for kreditforeningslånet, og godkendelse af afledt lejeforhøjelse på 9,71 %.

Projektet består af udskiftning af køkkener, udskiftning af gulvbelægning og flytning af elinstallationer. Projektet er beregnet til at koste 2.226.986 kr. Det finansieres af egne henlæggelser på 623.556 kr., tilskud gennem trækningsret 300.000 kr. og optagelse af kreditforeningslån 1.303.430 kr.

Køkkenudskiftningen afføder en lejeforhøjelse på 9,71 %. Det betyder, at et lejemål på 70 m2 med en månedlig leje på 4.180 kr. stiger med 405 kr. til 4.585 kr., og et lejemål på 85 m2 med en månedlig leje på kr. 5.095 stiger med kr. 495 kr. til 5.590 kr.

Salus Boligadministration har i forbindelse med optagelse af lån hos Nykredit indhentet oplæg til forretningssamarbejde og redegørelse for garantiudmåling. Af oplægget fremgår, at lånet vil forudsætte en garantistillelse på 100 % fra Tønder Kommune.

Salus Boligadministration oplyser, at der er tale om ekstraordinære renoveringsarbejder, som er nødvendige for at opretholde en nutidig standard i boligerne. Salus vurderer, at den afledte huslejestigning ikke vil have en negativ effekt på fremtidig udlejning, ligesom der er tale om en attraktiv afdeling uden tomgang.

I henhold til den politiske beslutningskompetenceplan for tilsynet med det støttede boligbyggeri, ligger kompetencen til at yde garanti for lån til ekstraordinære renoveringsarbejder hos Kommunalbestyrelsen.

### Økonomi

Garantien påvirker ikke kommunens låneramme.

### Lovgrundlag

Lov om almen boliger og driftsbekendtgørelsen.

### Fagchefen for Politik og Strategi indstiller,

at ansøgning om tilladelse til optagelse af kreditforeningslån på 1.304.000 kr. godkendes,

at ansøgning om 100 % kommunegaranti for realkreditlånet godkendes,

at afledte huslejestigninger 9,71 % godkendes, og

at indstillingen videresendes til Kommunalbestyrelsen.

Beslutning fra Økonomiudvalget, 20. april 2023, pkt. 9:

Indstillingen anbefales.

Leif Frandsen deltog ikke i mødet.

### Beslutning

Indstillingen godkendt.